Lions vlieg weer op tuisveldEdwill van der Merwe het twee drieë gedruk. Foto: GB Jordaan. Die Lions het ook hul staal teen Europese teenstanders op hul tuisveld gewys toe hulle vir Cardiff met 37 – 20 in Johannesburg geklop het. Die beleërde tuisspan – wat vroeër twee agtereenvolgende Verenigde Rugbykampioenskap-wedstryde teen die Bulls verloor het – het die kragmeting op die bes moontlike manier begin toe Morné van den Berg sommer binne die tweede minuut al vir ’n drie oorgeduik het. Voeg daarby Jordan Hendrikse se flinke spel en ’n vlieënde Edwill van der Merwe; en die Lions het by tye soos die span gespeel wat destyds vir ’n rits agtereenvolgende Superrugby-eindstryde gekwalifiseer het. Teen rustyd het die Johannesburgers reeds ’n voorsprong van 24 – 13 geniet, maar plaaslike ondersteuners weet wat die besoekers in die tweede helfte kan doen: Kyk net na Munster se terugvegpoging gister teen die Bulls op Loftus Versfeld. Jaco Kriel op die aanval. Foto: GB Jordaan. Maar selfs al het die Lions ’n bietjie te veel strafskoppe afgestaan, het hulle nie die voet van die versnelpedaal gehaal nie. Hulle het goed verdedig, aggressief vir die bal op die grond baklei en ongetwyfeld hul aanvalsgeleenthede benut. Vincent Tshituka se drie in die 80ste minuut was die laaste spyker in die Cardiff-doodskis. Die Lions het weer op hul tuisveld gebrul. Lions: Drieë: Morné van den Berg, Edwill van der Merwe (2) en Vincent Tshituka. Doelskoppe: Jordan Hendriks (4). Strafskoppe: Hendrikse (3). Cardiff: Drieë: Aled Summerhill en James Botham. Doelskop: Jarrod Evans. Strafskoppe: Evans (3).